Kragkrisis: Ramaphosa knip buitelandse besoeke kort  Pres. Cyril Ramaphosa tydens sy ontmoeting met pres. Joe Biden (Foto: Kopano Tlape/GCIS) Pres. Cyril Ramaphosa is nie meer op pad na New York nie, maar op pad terug Suid-Afrika toe weens die kragkrisis. Ramaphosa sou die 77ste sitting van die Verenigde Nasies se Algemene Vergadering van 20 tot 27 September in New York bygewoon het, maar volgens Vincent Magwenya, sy woordvoerder, is die president nou op pad terug na Suid-Afrika om “die fase 6-beurtkragkrisis te hanteer”. Volgens Magwenya het Ramaphosa reeds ŉ dringende vergadering met die relevante minister en beamptes gehou oor die aangeleentheid. “Die president wou weet wat het daartoe gelei dat soveel eenhede onklaar geraak het en die land teruggedompel is in ŉ situasie wat hy geglo het bestuur is. “Hy wou ook verstaan wat onmiddellik gedoen kan word om die huidige toestand van beurtkrag, wat verwoestend is vir ondernemings sowel as huishoudings, op te los.” Ramaphosa het Vrydag met pres. Joe Biden in die Withuis vergader waarna hy na Londen is vir koningin Elizabeth II se begrafnis. Eskom het Sondagoggend fase 6-beurtkrag met onmiddellike effek ingestel. Tydens ŉ mediakonferensie oor die stand van die kragnetwerk het Andre de Ruyter, uitvoerende hoof van Eskom, gesê instandhoudingspanne werk onverpoosd om soveel as moontlik eenhede weer so vinnig as moontlik aan te skakel. De Ruyter sê die stelsel is die afgelope week lank reeds onder druk en reserwes (diesel en damme) moet dringend aangevul word om ŉ veiligheidsbuffer te verseker, soos vereis deur die netwerkkode. Hy het gesê daar is in dié stadium geen teken van enige onwettige aktiwiteit wat die toename in kortsluitings veroorsaak het nie.